9 Lorato, e leng “sebofo se se itekanetseng sa kutlwano,” ke nonofo e e botlhokwa thata mo lenyalong. (Bakol. 3:14) Lorato lwa mmatota lo a gola fa nako e ntse e feta le fa monna le mosadi ba lebana le dinako tse di itumedisang le tse di sa itumediseng ba le mmogo. E nna ditsala tse di atamalaneng thata e bile ba itumelela go nna mmogo. Manyalo a a ntseng jalo ga a nonotshiwe fela ke go direlana dilo dingwe tse dikgolo jaaka go bontshiwa mo metsweding ya tshedimosetso, mme a nonotshiwa ke dilo tse dinnye—go tlamparelana, mafoko a a bontshang bopelonomi, go dira sengwe se se bontshang go akanyetsa yo mongwe, monyenyo o o amang pelo kgotsa go botsa mongwe o re, “letsatsi la gago le ne le ntse jang?” Dilo tseno tse dinnye di ka thusa thata mo lenyalong. Banyalani bangwe ba ba nang le dingwaga di le 19 ba nyalane ba re ba buisana ka mogala mo tsamaong ya letsatsi kgotsa ba romelelana melaetsa “e le fela go bona gore yo mongwe o tlhotse jang.”